Mišljenja  i  reagiranja  _ 

Prilozi  u  ovoj  rubrici  iznose  osobne  stavove  svojih  autora,  s  kojima  se  uredništvo  može, 
ali  i  ne  mora  slagati. 


Druga  strana  istine  o  TDKS-u 

U  “Glasu  Koncila ”  br.  44/2000.  objavljenje  intervju  protojereja  stavrofora  Živka 
Kustića,  nekadašnjeg  urednika  GK  i  IKE,  s  umirovljenim  zagrebačkim  nadbiskupom 
kardinalom  Kuharićem.  Taj  intervju,  s  pretencioznim  naslovom  “Istina  o  Teološkom 
društvu  Kršćanska  sadašnjost  ’ ,  nije  samo  potpuna  rehabilitacija  ove  institucije  nego  i 
njezina  glorifikacija  i  apoteoza,  a  osnivači  i  ideolozi  TDKS-a  proglašuju  se  mučenicima 
i  “kanoniziraju”. 

Možda  bi  načelo  nepristranosti  trebalo  potaknuti  protojereja  g.  Kustića  da 
intervjuira  i  umirovljenog  nadbiskupa  dr.  Franića  koji  je  prema  TDKS-u  imao  znatno 
drugačije  stavove  od  kardinala  Kuharića.  Mnogi  su  očekivali  da  će  dr.  Franić  i  sam 
reagirati,  no  nije  to  učinio,  bilo  zbog  poodmakle  životne  dobi,  bilo  zato  što  je  sada 
možda  promijenio  mišljenje,  (“ Qui  tacet  consentire  vide  tur” ),  pa  pristaje  uz  ocjenu  da 
je  tada  “gledao  iz  daljine,  pa  nije  mogao  steći  povjerenje  u  osnivače  TDKS-a  jer  te 
ljude  nije  izbliza  poznavao.” 

Treći  pak  čovjek,  osnivač  “Kršćanske  sadašnjosti”  kardinal  Šeper,  koji  bi  možda 
najviše  o  svemu  tome  mogao  reći,  nije  više  živ,  pa  ne  može  govoriti,  niti  se  braniti,  niti 
razjasniti  svoje  stavove  koje  ni  uzoriti  kardinal  Kuharić  ne  želi  komentirati,  ali  od 
kojih  blagopokojni  kardinal  Šeper  nikad  nije  odstupio.  Srećom,  imamo  njegovu  izjavu 
o  TDKS-u  koja  nam  mnoge  stvari  razjašnjava.  Budući  da  se  kardinala  Šepera  ne  može 
optuživati  zbog  neukosti  (bio  je  dvostruki  doktor  papinskog  sveučilišta  Gregoriane), 
ni  zbog  neupućenosti  (bio  je  petnaest  godina  na  čelu  zagrebačke  nadbiskupije),  ni 
zbog  zaostalosti,  (bio  je  jedan  od  najistaknutijih  sudionika  II.  vatikanskog  koncila  - 
naš  veliki  koncilski  otac  ,  kako  ga  nazva  nadbiskup  Bozanić),  ni  zbog  nekompe¬ 
tentnosti  (  u  vrijeme  zbivanja  oko  TDKS-a  bio  je  pročelnik  Kongregacije  za  nauk 
vjere,  član  Vijeća  za  javne  crkvene  poslove,  član  Kongregacije  za  biskupe,  za  kler,  za 
katolički  odgoj  . . .  čovjek  koji  se  svakog  tjedna  osobno  susretao  sa  Svetim  Ocem),  a 
kao  osobu  najvećeg  povjerenja  četvorice  papa  bilo  bi  ga  nezgodno  izravno  napadati 
(kao  na  primjer  “starog  Čedu”  -  dr.  Čedomila  Čekadu,  istaknutog  katoličkog  publicista 
i  dugogodišnjeg  utamničenika),  kardinal  Šeper  bio  je  “kažnjen”  dugogodišnjom  šutnjom 
iz  koje,  čini  se,  sada  napokon  izlazi. 

Želio  bih  ovdje  navesti  jedan  savjet  crkvenog  naučitelja  pape  sv.  Grgura  Velikog 
biskupima: 

Neka  pastir  bude  blizak  svome  podložniku,  zaboravljajući  na  svoje  dostojanstvo. 
Neka  uvijek  ima  na  pameti:  dok  oni  koji  su  mu  povjereni  do  neba  uzdižu  ono  što  je 
učinio  dobro,  nitko  se  ne  usuđuje  prekoriti  ono  što  je  učinio  zlo.  Neka  se  osjeća  to 

većim  dužnikom  pred  Dogom  što  je  više  njegovih  čina  nekažnjeno  pred  ljudima.”  (S. 
Gregorii  Magni  Regula  Pastoralis,  Pars  Secunda,  cc.  5  et  6) 

Vjerujem  da  pastiri  Crkve  u  Hrvata  prihvaćaju  riječi  ovog  velikog  crkvenog 
Oca,  pa  mi  neće  zamjeriti  ako  im  kažem  koju  “gorku” .  Uostalom,  sastav  se  hrvatskog 
katoličkog  episkopata  zadnjih  godina  uvelike  izmijenio;  gotovo  svi  biskupi  sudionici 
događaja  oko  TDKS-a  ili  su  već  pomrli,  ili  su  umirovljeni. 

1.  “ La  verite  doit preceder  l'utilite”  (II.  Poincare ) 

Katolička  je  Crkva  pod  svim  komunističkim  režimima  nastalim  krajem  drugog 
svjetskog  rata  bila  izložena  strašnom  teroru.  Biskupi  i  svećenici  suđeni  na  smrt  ili  na 
dugogodišnje  zatvorske  kazne,  a  mnogi  likvidirani  i  bez  suda;  zatvorene  katoličke 
škole,  razjureni  samostani,  vjeronauk  istjeran  iz  škola,  oduzeta  crkvena  dobra,  život 
sjemeništa  onemogućen  ili  otežan.  U  nastojanju  da  se  kler  odvoji  od  episkopata,  a  s 
krajnjim  ciljem  da  se  osnuju  nacionalne  “crkve”,  odvojene  od  Rima,  a  poslušne 
komunističkoj  vlasti,  stvaraju  se,  na  inicijativu  i  s  blagoslovom  režima,  svećenička 
staleška  udruženja.  U  našoj  domovini  iz  zatvora  u  Lepoglavi  i  internacije  u  Krašiću 
takvim  se  pokušajima  odlučno  i  dalekovidno  suprotstavlja  zagrebački  nadbiskup  dr. 
Alojzije  Stepinac.  Od  svojih  pomoćnih  biskupa  Salisa  i  Lacha  traži  čvrst  i  nepopustljiv 
stav  prema  udruženju;  od  drugih  biskupa  ordinarija  traži  da  budu  pripravni,  bude  li 
potrebno,  i  “gladio  excomunicationis”  presjeći  đavolsku  rabotu  oko  stvaranja  nacionalne 
“crkve”,  odvojene  od  Rima.  Svoje  vjernike  zaklinje  da  i  pod  cijenu  vlastitog  života 
ostanu  vjerni  Kristovu  namjesniku  i  Apostolskoj  Stolici  u  Rimu. 

Episkopat  objavljuje  najprije  “Non  expeđit”,  a  zatim  “Non  licet”.  Svećenstvo  u 
Hrvatskoj,  usprkos  svakovrsnim  pritiscima  državnih  vlasti,  najvećim  dijelom  ostaje 
čvrsto  u  vjernosti  Svetom  Ocu  i  svojim  biskupima. 

Šezdesetih  godina  dolazi  do  određenih  pomaka:  papa  bi.  Ivan  XXIII.  uspijeva 
popuniti  biskupske  stolice  u  Jugoslaviji  rezidencijalnim  biskupima,  preko  raznih 
amnestija  osuđeni  svećenici  izlaze  iz  zatvora,  napokon  se  uspostavljaju  i  diplomatski 
odnosi  između  Svete  Stolice  i  SFRJ. 

U  rujnu  1954.  godine  upravu  zagrebačke  nadbiskupije,  sa  svim  pravima 
rezidencijalnog  biskupa,  preuzima  odlukom  pape  Pija  XII.  nadbiskup  koadjutor  “sedi 
datus”  dr.  Franjo  Šeper.  Dok  nadbiskup  Ujčić  s  biskupima  Salisom  i  Lachom  u 
zagrebačkoj  katedrali  obavlja  posvećenje  nadbiskupa  koadjutora,  kardinal  Stepinac  u 
Krašiću  satima  kleči  pred  Presvetim  moleći  za  svog  zamjenika  u  upravi  nadbiskupije. 
Kad  je  saznao  daje  sve  prošlo  u  redu,  s  olakšanjem  kaže:  “Sad  mogu  mirno  umrijeti. 
Nadbiskupija  je  u  sigurnim  rukama.”  Poznavao  je  on  dobro  Šepera,  još  od  zajedničkih 
studentskih  dana  i  znao  je  da  Šeper  neće  skrenuti  s  puta  vjernosti  Petrovu  nasljedniku. 
Nadbiskup  Šeper  traži  od  redenika  prisegu  da  neće  ulaziti  u  svećenička  udruženja. 
Papa  bi.  Ivan  XXIII.  imenuje  5.  ožujka  1960.  -  nepunih  mjesec  dana  poslije  svete  smrti 
kardinala  Stepinca  u  Krašiću  -  dr.  Franju  Šepera  zagrebačkim  nadbiskupom  i  hrvatskim 
metropolitom,  a  ubrzo  poslije  toga,  preko  svog  Državnog  tajništva,  i  predsjednikom 

BKJ.  Imenovanjem  pape  Pavla  VI.  postaje  dr.  Šeper  22.  veljače  1965.  kardinalom,  a  8. 
siječnja  1968.  pročelnikom  Kongregacije  za  nauk  vjere.  Preuzevši  novu  službu,  kardinal 
Šeper  još  neko  vrijeme  ostaje  zagrebačkim  nadbiskupom  (do  kolovoza  1969.),  ali 
pretežno  boravi  u  Rimu.  Na  službi  predsjednika  BKJ  zamjenjuje  ga  ljubljanski 
nadbiskup  dr.  Jožef  Pogačnik,  a  redovitu  upravu  zagrebačke  nadbiskupije  vode  Seperovi 
generalni  vikari  biskupi  Lach  i  Kuharić,  ali  ipak  bez  autoriteta  i  vlasti  rezidencijalnog 
biskupa.  S  pozornice  nestaju  dvije  snažne  biskupske  ličnosti,  odlučni  protivnici 
kolaboracionizma,  nadbiskup  Cekada  i  biskup  Bauerlein.  Apostolski  pronuncij 
nadbiskup  Cagna  premješten  je  na  novu  dužnost.  Javljaju  se  “slučajevi”  -  đakovački, 
riječki,  zadarski  i,  najbolniji,  hercegovački.  Na  zagrebačkom  teološkom  fakultetu 
postupno  se  stvara  istomišljenička  većina  koja  će  zavladati  fakultetom  i  istovremeno 
biti  jezgra  kasnijeg  TDKS-a. 


2.  “Što  ste  to  napravili?” ! 

Ove  riječi  iz  podnaslova  uputio  je  u  srpnju  1977.  apostolski  pronuncij  jednom 
od  dopredsjednika  TDKS-a  (vjerojatno  samom  g.  Kustiću).  I  dodao  je:  “Pazite  što 
radite!"  To  nuncijevo  pitanje  i  upozorenje  otkriva  jednu  činjenicu:  TDKS  je  osnovan 
(31.  svibnja  1977.)  bez  znanja  apostolskog  nuncija,  bez  konzultacije  s  njime,  a  to  znači 
bez  znanja  i  suglasnosti  Svete  Stolice.  Dok  se  naveliko  dogovaralo  i  pregovaralo  s 
komunističkim  vlastima  -  vjerskom  komisijom  -  pisali  se  statuti,  pisala  se  i  križala 
imena  potencijalnih  budućih  članova,  dotle  nitko  (!)  nije  držao  potrebnim  obavijestiti 
predstavnika  Svetog  Oca  u  našoj  zemlji.  Štoviše,  kasnije  je  nekima  za  koje  se  znalo  da 
ne  podržavaju  liniju  TDKS-a  prišivan  “epiteton  ornans”  -  “vatikanski  doušnici”, 
“Šeperovi  špijuni”  i  si.  -  kao  daje  Sveta  Stolica  neka  neprijateljska  sila,  a  ne  vrhovna 
crkvena  vlast.  (Boj  se  onog  tko  se  Rima  boji ...) 

Od  samog  početka  događale  su  se  neobične  stvari:  jedan  član  Inicijativnog  odbora 
TDKS-a  sam  se  nije  učlanio  u  to  društvo;  g.  Živko  Kustić  izabran  je  za  dopredsjednika 
TDKS-a,  a  godinu  dana  kasnije  istupio  je  iz  tog  društva,  da  bi  kasnije  opet  počeo  o 
njima  najpohvalnije  govoriti  i  pisati.  (Kardinal  Šeper  pripovijedao  mi  je  o  jednom 
svom  susretu  s  g.  Kustićem  dok  je  ovaj  bio  dopredsjednik  TDKS-a;  možda  se  i  g. 
Kustić  sjeća  tog  susreta  i  što  mu  je  tom  zgodom  kardinal  Šeper  rekao.)  I  neki  drugi 
članovi  TDKS-a  istupili  su  kasnije  iz  njega;  neki  možda  potaknuti  stavom  kardinala 
Šepera,  nadbiskupa  dr.  Franića  i  nekih  drugih  biskupa,  a  neki  možda  iz  taktičkih  razloga. 

Iz  “Biltena  KS”  br.  1/1977.  naša  je  javnost  saznala  da  je  TDKS  osnovano  u 
Zagrebu  3 1 .  svibnja  1977., te  daje  rješenjem  RSUP-a  od  11.7. 1977.  upisano  u  Registar 
udruženja  građana*.  Za  predsjednika  izabran  je  dr.  Janko  Šagi,  za  dopredsjednike  dr. 
Vjekoslav  Bajsić  i  Živko  Kustić,  za  tajnika  dr.  Josip  Turčinović.  Na  potezu  je  sad  bila 
BKJ. 


*  Usp.  “Razmišljanja  jednog  kršćanina”,  sir.  90.  i  dalje:  Marulić  6/2000,  str.  1274  (Vijesti)  i  Marulić  3/93,  str. 
312-315! 

Ovdje  valja  naglasiti  da  su  odluke  BK  (izuzev  liturgijske)  zapravo  deklarativnog 
kai  aktera,  obvezuju  tek  onda  kad  ih  pojedini  mjesni  biskup  objavi  u  svojoj  biskupiji  i 
proglasi  obvezujućim.  Premda  u  BK  svaki  biskup  -  pa  i  pomoćni  -  ima  jedan  glas,  ipak 
valja  naglasiti  utjecaj  koji  predsjednik  BK  vrši  kod  usmjeravanja  rasprava  i  donošenja 
odluka.  Hrvatska  nema  prvostolnika  (primasa),  no  premda  je  zagrebački  nadbiskup 
jedan  od  metropolita,  ipak  je  de  facto  on  “prvi  biskup”.  Otkad  postoji  BKJ,  a  kasnije 
HBK,  nikad  još  nijedan  biskup  osim  zagrebačkog  nije  bio  izabran  za  predsjednika 
(osim  što  su  beogradski  nadbiskup  Ujčić  i  ljubljanski  Pogačnik  neko  vrijeme,  u  posebnim 
okolnostima,  bili  vršitelji  dužnosti).  I  onda  kad  je  svojedobno  Sveta  Stolica  sugerirala 
rotaciju  na  toj  službi,  biskupi  su  i  dalje  birali  zagrebačkog  nadbiskupa  za  predsjednika. 
Novi  statut  HBK  predviđa  doduše  rotaciju,  ali  je  i  mons.  Bozanić,  tek  što  je  imenovan 
zagrebačkim  nadbiskupom,  odmah  izabran  za  predsjednika  HBK.  Prema  pretkoncilskim 
statutima  bilo  je  čak  predviđeno  da  zagrebački  nadbiskup  “durante  munere”  bude 
predsjednik  BK.  Stoga  se  ne  smije  nipošto  zanemariti  ili  minimalizirati  njegov  utjecaj 
pri  donošenju  odluka  i  davanju  tona. 

Svi  biskupi  splitske  metropolije  objavljuju  sa  svog  zasjedanja  26.  srpnja  1977. 
odluku  o  zabrani  učlanjivanja  u  TDKS  -  “svim  svećenicima  na  teritoriju  splitske 
metropolije,  dijecezanskim  i  redovnicima,  i  izuzetih  Redova  ...” 

(Budući  da  se  i  dosta  redovnika  učlanilo  u  TDKS,  postavlja  se  pitanje  jesu  li 
oni,  vezani  zavjetom  poslušnosti,  tražili  i  dobili  dopuštenje  svojih  redovničkih  poglavara 
za  učlanjenje  u  TDKS.  Indikativno  je  da  se  nijedan  isusovac,  konventualac  i  salezijanac 
nije  upisao  u  to  društvo  . . .) 

BKJ  održala  je  svoje  redovito  zasjedanje  u  Zadru  u  listopadu  1977.  S  tog 
zasjedanja  izašla  je  vrlo  oprezna  izjava  o  TDKS-u  koja  se  ipak  -  ni  takva  -  ne  može 
shvatiti  kao  decretum  laudis  novostvorenom  društvu.  “Biskupi  odlučno  žele  da  se  za 
sada  ne  povećava  broj  članova  Društva.” 

3.  Šeperov  jasni  NE 

Dan  poslije  izglasavanja  gornje  biskupske  odluke  kardinal  Šeper  dao  je  svoju 
odlučnu  i  nedvosmislenu  izjavu  preko  Radio  Vatikana.  Kardinal  Šeper  najprije  ističe 
daje  TDKS  unijelo  veliku  zabunu  i  nesigurnost  u  redovima  našeg  pastoralnog  klera” . 
Zatim  nastavlja:  “ Ako  se  usporedi  moj  dekret  o  osnutku  Kršćanske  sadašnjosti  (od 22. 
veljače  1968.)  sa  statutom  “Teološkog  društva” ,  jasno  je  vidljivo  da  je  “Teološko 
društvo  nešto  sasvim  drugo.  Ovaj  je  “ Centar ”  bio  osnovan  kao  crkvena  ustanova, 
dok  novo  Diuštvo  nije  crkvena  ustanova  jer  nije  od  Crkve  ni  ustanovljena,  ni 
odobrena  i  jer  je  novi  “Centar”  organiziran  i  djeluje  prema  ZUR-u. . .  Prema  tomu  po 
meni  osnovani  “ Centar ”  ne  postoji  više  . . .  Neistinito  je  govoriti  da  je  novo  “Društvo” 
logična  posljedica  od  mene  osnovanog  Centra’  .  Sigurno  nije  logično,  kad  iz  nečega 
nastane  nešto  drugo. 

Na  vijesti  kao  da  ja  odobravam  ovo  “Društvo”  izjavljujem  da  ja  ne  mogu 
odobi  avati  ih  pođi  žavati  osnutak  jednoga  Društva  ”  kojemu  su  članovi  svećenici ,  a 

koje  je  osnovano  bez  odobrenja  crkvenih  vlasti  i  to  na  način  kojim  je  hijerarhija  zapravo 
zaskočena.  Takav  je  postupak  očito  u  protivnosti  sa  crkvenom  disciplinom.'' 

Što  bi  bilo  logičnije  nego  da  su  članovi  TDKS-a,  čuvši  ovakvu  izjavu  osnivača 
Kršćanske  sadašnjosti  i  pročelnika  Kongregacije  za  nauk  vjere,  odmah  obustavili 
svoje  djelovanje?!  Ali,  nisu  se  oni  zato  pod  okriljem  “narodnih  vlasti”  konstituirali  da 
bi  ih  jedan  Šeper  raspustio!  Naprotiv,  zadovoljno  su  trljali  ruke  jer  su  dan  prije 
objavljivanja  Šeperove  izjave  uspjeli  postići  posibilističku  izjavu  BKJ.  Mina  je 
eksplodirala  kad  je  vlak  već  prošao! 

4.  Zahvat  Svete  Stolice 

Nezgodno  je  ipak  bilo  što  kardinal  Šeper  nije  bio  umirovljenik  nego  najbliži 
papin  suradnik.  I  Sveta  se  Stolica  uskoro  oglasila.  Kongregacija  za  katolički  odgoj 
donijela  je  tri  odluke  u  vezi  sa  zagrebačkim  KBF-om: 

•  članovi  TDKS-a  ne  mogu  vršiti  službu  dekana  i  prodekana 

•  profesori  članovi  TDKS-a  ne  mogu  biti  unaprijeđeni  u  službi 

•  na  fakultet  ne  mogu  doći  novi  profesori  članovi  TDKS-a. 

Cijelu  jednu  akademsku  godinu  predsjednik  TDKS-a  vršio  je  službu  dekana 
nepotvrđen  od  Svete  Stolice.  A  kad  je  kasnije  trebalo  birati  dekana  i  prodekana,  događali 
su  se  na  izbornim  konferencijama  nedostojni  prizori  vike  i  dreke  članova  i  simpatizera 
TDKS-a  (i  to  u  nazočnosti  predstavnika  studenata!)  i  osporavanja  prava  Svete  Stolice 
da  donosi  takove  odluke.  Doista,  pravi  primjer  poslušnosti  i  poštovanja  erga  Summum 
Pontificem  . . . 

Prvostolni  kaptol  zagrebački  (koji  tada  još  nije  bio  razvlašten  i  marginaliziran) 
nekoliko  puta  piše  zagrebačkom  nadbiskupu,  upozoravajući  na  opasnost  od  TDKS-a. 
Pišu  mu  i  mučenici  komunističkih  zatvora,  prelati  Ivandija  i  Soldo. 

Istovremeno,  čelnici  TDKS-a  pišu  (13.  travnja  1982.)  BKJ  tražeći  da  “zaštiti 
1 DKS  od  petogodišnje  kontinuirane  kampanje  i  blaćenja  u  javnosti  koje  mu  nanosi 
nadbiskup  i  metropolita  splitsko-makarski  dr.  Frane  Franić.” 

Kongregacija  za  kler,  odobrenjem  i  nalogom  pape  Ivana  Pavla  II,  objavljuje  8. 
ožujka  1982.  izjavu  “ Quidam  episcopi"  o  svećeničkim  udruženjima  i  društvima.  BKJ, 
sa  svog  zasjedanja  u  Zagrebu,  22.  travnja  1982.  o  tome  kaže: 

Ta  izjava  obvezuje  biskupe ,  svećenike  i  redovnike.  Stoga  izjavljujemo  da  se 
svećenici  ne  mogu  učlanjivati  u  takova  udruženja  i  društva  kojima  Statuti  nisu  odobreni 
od  kompetentnog  crkvenog  autoriteta  ...” 

TD  KS  na  svojoj  sjednici  zaključuje  da  se  “  Quidam  episcopi”  na  njih  ne  odnosi. 
Nemo  iudex  m  causa  propria! 

Ako  se  do  tada  u  episkopatu  osjećalo  nejedinstvo  stavova  u  odnosu  na  TDKS, 
biskupska  konferencija  održana  u  Đakovu  od  27.  do  29.  rujna  1982.  pod  predsjedanjem 
mons.  Franje  Kuharića,  rezultira  čvrstim  zajedničkim  stavom: 

Biskupska  konferencija  jednodušno  izjavljuje  da  svećenicima  nije  dopušteno 
da  budu  članovi  staleških  svećeničkih  i  drugih  društava  koja  nisu  u  skladu  s  izjavom 
Quidam  episcopi” .  Među  ta  društva  pripada  također  TDKS. 

Biskupi  također  jednodušno  i  najodlučnije  odbijaju  teške  političke  insinuacije 
kojima  Predsjedništvo  TDKS-a  optužuje  sve  one  koji  se  prema  TDKS-u  kritički  odnose 
Ne  može  se  nikoga  proglasiti  revanšistom  i  željnim  pokolja  zato  što  smatra  da  je 
udruživanje  teologa  izvan  kompetencije  biskupa  štetno  za  jedinstvo  Crkve."  ** 

Ovu  jednoglasnu  odluku  BKJ  zagrebački  nadbiskup  mons.  Franjo  Kuharić 
proglasio  je  26.  studenog  1982.  obvezatnom  na  području  zagrebačke  nadbiskupije. 
Veliko  zvono  zagrebačke  katedrale  objavilo  je  5.  siječnja  1983.  daje  Sveti  Otac  odlučio 
mons.  Franju  Kuharića  kreirati  kardinalom. 

Premda  je  BKJ  odobrila  1989.  Statute  TDKS-a  “ nakon  što  su  bili  usklađeni  s 
odredbom  novog  CZi  sa  zahtjevima  izjave  “Quidam  episcopi ”  (odobrenje  nije  doneseno 
jednoglasno!),  padom  komunizma  i  nastupom  demokracije  u  Hrvatskoj  TD  KS  postalo 
je  SUVIŠNO  I  UGASILO  SE. 


5.  Mit  o  Biblijama 

Zagovornici  TDKS-a  rado  ističu  njihovu  razgrananu  izdavačku  djelatnost, 
posebno  velike  naklade  Svetog  Pisma.  Takove  su  tvrdnje  bez  sumnje  istinite.  Međutim, 
treba  naglasiti  daje  TDKS  imao  (i  danas  KS  ima)  monopolistički  položaj  u  izdavanju 
liturgijskih  knjiga  (misala,  časoslova,  lekcionara,  obrednika),  a  time  i  unaprijed 
osiguiano  tržište  na  kojem  su  sami  diktirali  cijene  -  nimalo  popularne.  Po  preporuci 
svojih  zaštitnika  dobivali  su  i  konzistentne  poklone  potrošnog  materijala.  Neki  drugi 
katolički  izdavači  (isusovci,  konventualci )  koji  nisu  mislili  da  se  moraju  udružiti  po 
ZUR-u,  niti  su  imali  povlastice  kao  TDKS,  uspijevali  su  istovremeno  objavljivati 
vrijedne  knjige  po  daleko  nižim  cijenama. 

Upravo  ovih  dana  čitamo  (Globus  od  29.12.2000.)  daje  “prema  saznanjima 
Ekumenskog  biblijskog  društva  od  svih  europskih  država  Biblija  u  Hrvatskoj  najskuplja 
. . .  Nepisano  je  pravilo  u  katoličkim  zemljama  da  Biblija  cijenom  mora  biti  dostupna 
svakoj  obitelji  koja  je  želi  imati  u  svom  domu  . . .  Najgore  u  cijeloj  stvari  jest  što  monopol 
nad  hrvatskim  prijevodom  Biblije  ima  izdavačka  kuća  ( Kršćanska  sadašnjost )  koja 
radi  pod  okriljem  Crkve." 

A  evo  što  o  izdavačkoj  djelatnosti  KS-a,  u  već  spominjanoj  izjavi,  kaže  kardinal 

Seper: 

Nažalost,  morao  sam  zadnjih  godina  više  puta  konstatirati  da  je  taj  centar, 
koji  je  i -dao  dosta  vrijednih  i  korisnih  publikacija,  u  nekim  svojim  člancima  i  izdanjima, 
umjesto  koncilske  obnove  zbog  koje  je  osnovan,  iznosio  stavove  koji  ne  odražavaju 
misli  II.  vatikanskog  koncila,  koji  nemaju  ništa  s  koncilskom  obnovom  i  koji  su  u 
najmanju  ruku  netočni  i  dvojbeni  sa  stanovišta  nauka  i  prakse  Crkve.  To  je  kod  mnogih 
katolika  prouzročilo  opravdano  negodovanje." 


**  usp.  Vjesnik  od  7.  VII.  1982.  (prilog  ‘'Sedam  dana”  u  kojem  TDKS  grubo  napada  autore  zabrane) 

6.  Nisu  radili  mimo  biskupa? 


Ja  ne  mogu  odobravan  ili  podržavati  osnutak  jednog  “Drušr.  a 
osnovano  bez  odobrenja  crkvenih  vlasti  i  to  na  način  kojim  je  hijerarhija  ~ 
zaskočena." 

(Kardinal  Šeper,  12.  listopada  1977.) 

“Biskupi  ...  izrazili  su  žaljenje  što  su  svećenici  u  crkvenoj  ustanovi  KS  učinili 
odluku  o  prijelazu  te  ustanove  u  društveno-pravno  područje  bez  prethodnog  i  šire  ? 
savjetovanja  s  cijelim  Episkopatom." 

(Izjava  BKJ,  11.  listopada  1977.) 

Svećenička  udruženja  i  teološka  društva  ne  mogu  unutar  Crkve  zakonito 
postojati  ni  djelovati,  ako  za  svoje  Statute  i  za  svoje  djelovanje  ne  dobiju  odobrenje  od 
svakog  pojedinog  Ordinarija  na  čijem  području  namjeravaju  djelovati,  a  nakon  što 
Statuti  budu  proučeni  u  gremiju  BKJ." 

(Biskupi  Jugoslavije,  22.  travnja  1982.) 

Čvrsto  sam  uvjeren  u  dvoje: 

daje  bi.  Alojzije  Stepinac  1977.  g.  bio  živ,  pa  makar  i  u  Lepoglavi  ili  Krašiću, 
TDKS  ne  bi  bio  osnovan  ni  odobren 

da  je  kardinal  Šeper  u  to  vrijeme  bio  zagrebački  nadbiskup  i  predsjednik 
BK,  KS  bi  ostao  crkvena  ustanova. 

Nije  bilo  lako  u  ono  vrijeme  imati  prema  TDKS-u  kritični  stav:  to  je  značilo 
zamjeriti  se  komunističkom  režimu,  a  u  nekim  biskupijama  biti  stavljen  u  “drugu  ligu” 
i  definitivno  smješten  na  sporedni  kolosijek.  No,  ako  smo,  što  se  tiče  TDKS-a,  bili  u 

zabludi  zajedno  s  kardinalom  Šeperom  i  nadbiskupom  dr.  Franićem,  bili  smo  barem  u 
dobrom  društvu. 

U  spomenutom  intervjuu  u  GK  spominje  se  da  su  čelnici  TDKS-a  “umrli  u 

razmjerno  dobrim  godinama,  od  raka.  Tko  zna  nije  li  i  taj  rak  bio  posljedica  silne 
tjeskobe?” 

No,  od  čega  su  umrli  dr.  Ivandija  i  mons.  Soldo? 

Od  čega  je  umro  biskup  Škvorc?  Od  čega  bi.  Alojzije? 

Od  čega  je  umro  prec.  Pavao  Pašiček  koji  je  najdulje  od  svih  naših  svećenika  u 
tomunističkom  paklu  Stare  Gradiške  uspravno  svjedočio  za  Krista,  Crkvu  i  Hrvatsku, 

a  da  nikad  nije  primio  nikakvo  crkveno  priznanje  ili  odličje,  dok  su  ih  drugi  dobivali 
praevisis  meritis”? 

Od  čega  je  umro  dr.  Kribl  koji  je  na  putu  u  Americi  saznao  da  više  nije  vicerektor 

°?>n^Vije  1  da  Je  °Sta°  beZ  kr°Va  nad  glavom-  a  njegova  je  habilitacija  za  docenturu 
na  KBF-u  godinama  stajala  u  nečijoj  ladici? 

Od  čega  je  umro  o.  Jordan  Kuničić? 

Doista,  tek  će  na  Sudu  Božjem  biti  sve  vidljivo  i  sve  jasno! 

An  quaero  hominibus  placere?  ...  (Gal  1,10) 


Stanislav  Vitković 


166 


